b'\n_START_ARTICLE_\nVicedom\n_START_PARAGRAPH_\nVicedom (lat. vicedominus; zlo\xc5\xbeenka iz vice namesto in dominus gospod) je de\xc5\xbeelni vladarjev ali \xc5\xa1kofov namestnik, tudi upravnik cerkvene posesti._NEWLINE_V fevdalizmu je bil vicedom namestnik de\xc5\xbeelnega kneza._NEWLINE_Opis slu\xc5\xbebe Kranjskega de\xc5\xbeelnega vicedoma, kot jo podaja Valvasor v Slavi Vojvodine Kranjske:_NEWLINE_Vicedom (ali de\xc5\xbeelni vicedom) je de\xc5\xbeelnokne\xc5\xbeji uradnik, ki ga sprejme ali postavi de\xc5\xbeelni knez, a ima \xc4\x8disto posebno jurisdikcijo ali sodno oblast in sodstvo. Pod njegovim nadzorstvom in upravo so kameralna posestva in pravice v de\xc5\xbeeli. Tako je tudi pravi predstojnik de\xc5\xbeelnokne\xc5\xbejih mest in trgov, ki imajo pri njem prvo instanco ali sodno pristojnost. Odgovoren pa je notranjeavstrijski dvorni komori. Slu\xc5\xbebo opravlja, dokler \xc5\xbeivi. Druga mesta pa in trgi, ki niso de\xc5\xbeelnokne\xc5\xbeji, temve\xc4\x8d pripadajo raznim gospostvom, ne spadajo pod vicedoma. Kakor de\xc5\xbeelnokne\xc5\xbeja mesta in trgi, so pod njegovim poveljstvom in sodstvom tudi de\xc5\xbeelnokne\xc5\xbeji kmetje. Ima tudi svoje posebne prisednike, ki jim splo\xc5\xa1no pravijo de\xc5\xbeelni svetniki.'